ΓΡΑΠΤΗ ΕΡΩΤΗΣΗ E-2515/96 υποβολή: Hiltrud Breyer (V) προς την Επιτροπή (25 Σεπτεμβρίου 1996)

Θέμα: Επιδοτήσεις των εναέριων μεταφορών

Η Επιτροπή της ΕΕ δημοσίευσε το Πράσινο Βιβλίο σχετικά με την «Εσωτερίκευση των εξωτερικών στοιχείων κόστους των μεταφορών» (CΟΜ(95)/691 τελ.)

1. Πως εκτιμά η Επιτροπή το γεγονός ότι μόνο στη Γερμανία η απαλλαγή από τη φορολογία του πετρελαίου και η προώθηση της τεχνικής εναέριων μεταφορών έχουν ως αποτέλεσμα μια ετήσια επιδότηση 3,5 δισ. Γερμ. Μάρ. (Ομοσπονδιακή Βουλή, 13η κοινοβουλευτική περίοδος, Έγγραφο 13/4108);

2. Σε ποια ποσά θεωρεί η Επιτροπή ότι ανέρχονται στα άλλα κράτη μέλη οι επιδοτήσεις που παρέχονται μέσω της απαλλαγής από τη φορολογία του πετρελαίου και την προαγωγή της τεχνικής των εναέριων μεταφορών;

3. Σε ποιο ποσό θεωρεί η Επιτροπή ότι ανέρχονται τα έσδα από την φορολόγηση της κηροζίνης στην ΕΕ, εφόσον η φορολόγηση αυτή:

α) χρησιμοποιεί ως βάση τους συνελεστές φορολόγησης του πετρελαίου όπως έχουν εναρμονιστεί σε επίπεδο ΕΕ;

β) περιλαμβάνει την εσωτερίκευση των εξωτερικών στοιχείων κόστους για τις εναέριες μεταφορές στους φορολογικούς συντελεστές;

4. Μέχρι πότε σκέφτεται η Επιτροπή να λάβει μέτρα για την κατάργηση της απαλλαγής της φορολόγησης της κηροζίνης;

Απάντηση του κ. Monti εξ ονόματος της Επιτροπής (2 Δεκεμβρίου 1996)

1. Τα καύσιμα που χρησιμοποιούνται για εμπορικές αεροπορικές μεταφορές απαλλάσσονται των ειδικών φόρων κατανάλωσης κατ' εφαρμογή των διατάξεων του άρθρου 8 παράγραφος 1 στοιχείο (β) της οδηγίας 92/81/ΕΟΚ του Συμβουλίου ((Οδηγία 92/81/ΕΟΚ του Συμβουλίου της 19.10.1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή (ΕΕ αριθ. L 316, 31.10.1992). )). Η ρύθμιση αυτή οφείλεται κατά βάση σε ανειλημμένες διεθνείς υποχρεώσεις βάσει των οποίων όλα τα συμβαλλόμενα μέρη του Διεθνούς Οργανισμού Πολιτικής Αεροπορίας (ICAO) έχουν συνάψει μεταξύ τους αμοιβαίες συμφωνίες για τη μη επιβολή κανενός φόρου στα καύσιμα αεροσκαφών που παρέχουν. Όλα τα κράτη μέλη της Κοινότητας είναι μέλη του ICAO, ενώ η Κοινότητα έχει θέση παρατηρητή στον εν λόγω οργανισμό από το 1989.

2. Η τεχνολογία αεροπορίας στηρίζεται με ποικίλους τρόπους. Σε αυτούς περιλαμβάνονται η ανάπτυξη και προμήθεια αμυντικού εξοπλισμού, οι οποίες έχουν ευεργετικές δευτερογενείς συνέπειες για τον κλάδο πολιτικής αεροπορίας, η παροχή δανείων για την τεχνολογική ανάπτυξη προϊόντων και η διάθεση κονδυλίων για γενικούς και ειδικούς ερευνητικούς σκοπούς. Η Επιτροπή δεν διαθέτει εμπεριστατωμένα στοιχεία για κάθε έναν από τους παραπάνω τομείς. Ωστόσο, ένα έγγραφο εργασίας της Επιτροπής το οποίο φέρει τον τίτλο «Ο ευρωπαϊκός κλάδος αεροδιαστημικής: εμπορική θέση και αριθμητικά δεδομένα» περιέχει μικρής έκτασης συγκεντρωτικά δεδομένα τα οποία έχουν προκύψει από μελέτες επιχειρήσεων και ενώσεων επιχειρήσεων του κλάδου.

3.α) Τα έσοδα από τη φορολόγηση της κηροζίνης είναι δύσκολο να υπολογισθούν επακριβώς, επειδή η εναρμόνιση των συντελεστών των ειδικών φόρων κατανάλωσης που επιβάλλονται στα πετρελαιοειδή περιορίζεται στον καθορισμό κάποιων συμφωνηθέντων ελάχιστων συντελεστών, και τα κράτη μέλη είναι ελεύθερα να αποφασίζουν τα ίδια για το ύψος του φόρου που επιβάλλουν, αρκεί αυτός να υπερβαίνει το ελάχιστο αυτό όριο.

Αν η κηροζίνη που χρησιμοποιείται στις αεροπορικές μεταφορές φορολογείτο με τον ίδιο συντελεστή ο οποίος έχει συμφωνηθεί (χωρίς ωστόσο να εφαρμόζεται λόγω της ισχύουσας φοροαπαλλαγής) για τους εθνικούς αερομεταφορείς στις Ηνωμένες Πολιτείες (4,3 σεντ ανά γαλόνι ΗΠΑ), τα έσοδα που θα προέκυπταν θα υπερέβαιναν τα 250 εκατομμύρια ECU. Αν το ύψος του φόρου ήταν ίσο με τον ελάχιστο συντελεστή που ισχύει σήμερα στην Κοινότητα για την κηροζίνη που χρησιμοποιείται ως προωθητικό (245 ECU ανά χίλια λίτρα), τα έσοδα που θα προέκυπταν θα υπερέβαιναν τα 8 δισεκατομμύρια ECU.

3.β) Τα ζητούμενα στοιχεία δεν είναι διαθέσιμα προς το παρόν.

4. Η Επιτροπή εξετάζει ήδη την πείρα από την εφαρμογή του άρθρου 8 παράγραφος 1 στοιχείο (β) της οδηγίας 92/81/ΕΟΚ και σκοπεύει να υποβάλει τα συμπεράσματά της στο Συμβούλιο και το Κοινοβούλιο στο εγγύς μέλλον.